ADIF notifica a Gandia que tots els valors de les circulacions del trens se situen per baix dels Objectius de Qualitat Acústica
23 febrer 2021

## ADIF notifica a Gandia que tots els valors de les circulacions del trens se situen per baix dels Objectius de Qualitat Acústica23 febrer 2021Última actualització: 14 juliol 2025

![](../gestion/img/feaf3e8895dd3df5fce8e74d1dde93968919e1fac372737638606cdabee287cd.jpg)  
  

El **vicealcalde i regidor delegat d’Urbanisme, Josep Alandete**, ha anunciat que l’entitat pública Adif ha remés a l’Ajuntament de Gandia l’informe favorable sobre les actuacions que l’empresa va portar endavant al barri de Corea per a mesurar el nivell de les vibracions que es produïen als habitatges i comerços a causa del pas dels trens pel túnel d’accés a l’estació ferroviària de Gandia.

D’acord amb el document que ha facilitat l’entitat, els assajos acústics que ADIF va realitzar el passat 15 de desembre a les vivendes situades als carrers Cardenal Cisneros i Perú de Gandia conclouen que tots els indicadors registrats relacionats amb totes les circulacions dels ferrocarrils compleixen amb els límits acústics permesos per llei, situant-se, així, per baix dels Objectius de Qualitat Acústica que estableix el Reial Decret 1367/2007.

Cal recordar, que ja en 2020, l’àrea d’Urbanisme, va emprendre treballs en diverses ocasions per tal de comprovar i reduir el nivell de molèsties a aquestes zones, traslladant els corresponents resultats a l’empresa per tal de sol•licitar que s’efectuaren actuacions de correcció i verificació per a valorar l'impacte esmolador dels trens a l'hora de provocar vibracions en els habitatges. D’aquesta manera se donava resposta a les peticions del les comunitats veïnals afectades i de la Junta de Districte de Corea amb l’objectiu de solucionar el problema.

Arran d’aquesta comunicació positiva per part de la ferroviària, el vicealcalde i regidor delegat d’Urbansime, Josep Alandete, ha agraït “_la resposta i la predisposició d’Adif a solucionar una llarga reivindicació veïnal que ajuda a controlar les possibles molèsties provocades per les vibracions i contribueix al benestar de famílies i comerciants de la zona_”.

Per la seua part, **José Manuel Prieto, president de la Junta del Districte de Corea**, ha mostrat la seua satisfacció davant “_una bona notícia per al barri de Corea, primer perquè la tasca de l’Ajuntament funciona, també la de la reivindicació veïnal, i perquè hem aconseguit d’Adif unes mesures correctores que reduïxen i minimitzen l’impacte i que estan funcionant en el districte de Corea_”.

[Twittear](https://twitter.com/share)